A4-0166/98

Ψήφισμα σχετικά με την ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών - «Για μια Ευρώπη της γνώσης» [COM(97)0563 - C4-0649/97]

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής COM(97)0563 - C4-0649/97,

- έχοντας υπόψη το ψήφισμά του της 12ης Μαρτίου 1997 σχετικά με το Λευκό Βιβλίο της Επιτροπής για την Εκπαίδευση και την Κατάρτιση «Διδασκαλία και Εκμάθηση: Προς την κοινωνία της γνώσης», ((ΕΕ C 115 της 14.4.97, σελ. 85))

- έχοντας υπόψη το ψηφισμά του της 13ης Μαρτίου 1997 σχετικά με την κοινωνία των πληροφοριών, τον πολιτισμό και την εκπαίδευση, ((ΕΕ C 115 της 14.4.97, σελ. 151))

- έχοντας υπόψη το ψηφισμά του της 14ης Μαΐου 1997 σχετικά με το Πράσινο Βιβλίο της Επιτροπής «Εκπαίδευση - Κατάρτιση - Έρευνα: τα εμπόδια στη διακρατική κινητικότητα», ((ΕΕ C 167 της 2.6.1997, σελ. 94))

- έχοντας υπόψη το ψήφισμά του της 26ης Ιουνίου 1997 σχετικά με την ανακοίνωση της Επιτροπής «Μάθηση στην κοινωνία της πληροφορίας: σχέδιο δράσης για μια ευρωπαϊκή πρωτοβουλία στον τομέα της εκπαίδευσης», ((ΕΕ C 222 της 21.7.1997, σελ. 48))

- έχοντας υπόψη το ψήφισμα του Συμβουλίου Υπουργών Παιδείας σχετικά με την ευρωπαϊκή διάσταση στην εκπαίδευση,

- έχοντας υπόψη την έκθεση της Επιτροπής Πολιτισμού, Νεότητας, Παιδείας και Μέσων Ενημέρωσης και τη γνωμοδότηση της Επιτροπής Απασχόλησης και Κοινωνικών Υποθέσεων (A4-0166/98),

Α. λαμβάνοντας υπόψη ότι τα υφιστάμενα κοινοτικά προγράμματα στους τομείς της εκπαίδευσης, της κατάρτισης και της νεότητας θα λήξουν στα τέλη του 1999,

Β. λαμβάνοντας υπόψη ότι αυτά τα προγράμματα σε γενικές γραμμές υπήρξαν δημοφιλή και έτυχαν θετικής υποδοχής, παρά τις ανεπάρκειές τους ως προς τον προϋπολογισμό τους, έχουν συμβάλει δε ουσιαστικά σε μια νέα ποιότητα της εκπαιδευτικής συνεργασίας στην ΕΕ,

Γ. λαμβάνοντας υπόψη ότι ο συντονισμός των μέτρων σε ευρωπαϊκό επίπεδο στους τομείς της εκπαίδευσης, της επαγγελματικής κατάρτισης και της νεότητας απαιτείται να βελτιωθεί περαιτέρω, προκειμένου τα μέτρα να έχουν τη μέγιστη δυνατή απόδοση, και ότι ιδιαίτερα η συμπλήρωσή τους με μέτρα στους τομείς των διαρθρωτικών ταμείων και της έρευνας, καθώς και με άλλα προγράμματα και πρωτοβουλίες, διασφαλίζεται μεταξύ άλλων με τη βελτίωση του εσωτερικού συντονισμού εντός της Ευρωπαϊκής Επιτροπής,

Δ. λαμβάνοντας υπόψη ότι οι δημογραφικές εξελίξεις, η ταχεία τεχνολογική αλλαγή, η οικονομική αναδιάρθρωση και η μετάβαση σε μια κοινωνία βασισμένη στη γνώση συνεπάγονται την ανάγκη, τα μέτρα στους τομείς της εκπαίδευσης και της επαγγελματικής κατάρτισης να είναι σαφέστερα προσανατολισμένα στην πρόσβαση και την παραμονή των πολιτών στον επαγγελματικό στίβο και την ισότιμη συμμετοχή στον κοινωνικό βίο,

Ε. λαμβάνοντας υπόψη ότι οι προσπάθειες της Επιτροπής στον εκπαιδευτικό τομέα πρέπει να στοχεύουν στη δημιουργία ευνοϊκού πλαισίου για την καινοτομία και την απασχόληση στους τομείς του μέλλοντος που ενισχύουν την ανταγωνιστικότητα της Ευρωπαϊκής Ένωσης, διευκολύνοντας παράλληλα την εξάλειψη των στεγανών μεταξύ των δημόσιων εκπαιδευτικών και ερευνητικών φορέων, των πανεπιστημίων και των επιχειρήσεων,

ΣΤ. λαμβάνοντας υπόψη ότι ο κίνδυνος της κοινωνικής διαφοροποίησης, ιδιαίτερα μέσω των νέων τεχνολογιών, αυξάνεται και ότι συνεπώς απαιτείται το εκπαιδευτικό σύστημα να διατηρεί ανοικτή σε όλους την πρόσβαση στην εκπαιδευτική προσφορά του,

Ζ. λαμβάνοντας υπόψη ότι είναι ακόμη αμέτρητα τα εμπόδια στην κινητικότητα των σπουδαστών και των διδασκόντων[semigr ]

Η. λαμβάνοντας υπόψη ότι σύμφωνα με τη Συνθήκη του Άμστερνταμ τα κράτη μέλη είναι αποφασισμένα να προωθήσουν την ανάπτυξη του υψηλότερου δυνατού επιπέδου γνώσεων για τους λαούς τους και ότι, κατά συνέπεια, τα μελλοντικά εκπαιδευτικά προγράμματα πρέπει να κατατείνουν προς το στόχο αυτό,

Θ. λαμβάνοντας υπόψη ότι οι πολιτικές για την εκπαίδευση, την κατάρτιση και τη νεότητα πρέπει να μπορούν να προωθήσουν την προσωπική ολοκλήρωση συμβάλλοντας σε ευρείς κοινωνικούς στόχους όπως η ισότητα των ευκαιριών, η κοινωνική συνοχή, η προώθηση της ιδιότητας του πολίτη, η προώθηση της αμοιβαίας γνωριμίας, η αποδοχή των άλλων πολιτισμών, η ενεργός αλληλεγγύη, επιπλέον της αύξησης της ικανότητας προς εργασία, παρέχοντας έτσι στον καθένα τα μέσα για να ζει από την εργασία του και με αξιοπρέπεια,

Ι. λαμβάνοντας υπόψη ότι απαιτείται να αναληφθεί ειδική δράση για την καλλιέργεια αισθήματος ευθύνης μεταξύ των νέων στην Ευρωπαϊκή Ένωση, με την οποία να τους παρέχεται η δυνατότητα να εκφράζουν τις αξίες τους και να μεταφέρουν τα μηνύματά τους, να συμμετέχουν δε πλήρως στην επεξεργασία των κοινοτικών μέτρων που τους αφορούν άμεσα,

ΙΑ. λαμβάνοντας υπόψη ότι η γλωσσική και πολιτιστική πολυμορφία αποτελεί χαρακτηριστικό της ΕΕ,

ΙΒ. λαμβάνοντας υπόψη ότι η διακρατική κινητικότητα των πολιτών, των σπουδαστών, των νέων σε επαγγελματική κατάρτιση, των μισθωτών, εντός της Ευρωπαϊκής Ένωσης θα διευκολυνθεί από συμπληρωματικές προσπάθειες για την εκμάθηση γλωσσών, κυρίως σε ένα πρώιμο στάδιο, και ότι η πρόσβαση στις γλώσσες αποτελεί επίσης το κλειδί στην αύξηση των πολιτιστικών ανταλλαγών,

ΙΓ. λαμβάνοντας υπόψη ότι ενόψει της διεύρυνσης της Ευρωπαϊκής Ένωσης ένας αυξανόμενος αριθμός χωρών της Κεντρικής και Ανατολικής Ευρώπης θα συνδεθεί στα προγράμματα που αφορούν την παιδεία και τη νεότητα,

ΙΔ. λαμβάνοντας υπόψη ότι η πολιτιστική κατανόηση μπορεί να καλλιεργηθεί με το να συμπεριληφθεί η ευρωπαϊκή διάσταση στα προγράμματα διδασκαλίας των κρατών μελών,

ΙΕ. λαμβάνοντας υπόψη ότι υπάρχει μεγάλη διαφορά στο βαθμό εισαγωγής και χρήσης νέων τεχνολογιών πληροφορίας και επικοινωνίας στα εκπαιδευτικά ιδρύματα και στα ιδρύματα κατάρτισης τόσο εντός όσο και μεταξύ των κρατών μελών,

ΙΣΤ. λαμβάνοντας υπόψη ότι υπάρχουν μεγάλες δυνατότητες για τη χρήση των νέων τεχνολογιών πληροφορίας και επικοινωνίας για εκπαιδευτικούς σκοπούς, συμπεριλαμβανομένων της διασύνδεσης σχολείων και ιδρυμάτων κατάρτισης μέσω δικτύων, της ανάπτυξης καινοτόμων διδακτικών μεθόδων, της διδασκαλίας γλωσσών και των προγραμμάτων για την αντιμετώπιση του αναλφαβητισμού και της αποτυχίας στο σχολείο,

ΙΖ. λαμβάνοντας υπόψη ότι η πρωτοβουλία Netdays της ΕΕ αποτελεί αποτελεσματικό μέσον που διασφαλίζει στο δημόσιο και στον ιδιωτικό τομέα τη δυνατότητα να βοηθήσουν τα σχολεία να συνδεθούν με τις νέες τεχνολογίες της πληροφορίας και των επικοινωνιών,

1. εκφράζει ικανοποίηση για την ανακοίνωση της Επιτροπής και τις προσπάθειές της να υπάρξει μια πρώτη συζήτηση όσον αφορά τις μελλοντικές κατευθύνσεις για κοινοτικά προγράμματα στους τομείς της εκπαίδευσης, της κατάρτισης και της νεότητας[semigr ]

2. υποστηρίζει την καθιέρωση ενός κοινού πλαισίου δραστηριοτήτων, συντονισμού και παρακολούθησης στο βαθμό που αυτό θα καταστεί δυνατόν η δράση της ΕΕ να ανταποκριθεί κατά τρόπο πιο ευέλικτο και ολοκληρωμένο στις ποικίλες ανάγκες των εθνικών συστημάτων εκπαίδευσης και κατάρτισης[semigr ]

3. επισημαίνει με ικανοποίηση τη βούληση της Επιτροπής να καταρτίσει ένα πλαίσιο κοινών αρμοδιοτήτων μεταξύ της Κοινότητας, των κρατών μελών και άλλων αρμόδιων φορέων (εκπαιδευτικών, κοινωνικών και οικονομικών εταίρων, τοπικών παραγόντων και συλλογικών φορέων)[semigr ]

4. θεωρεί ωστόσο ότι η Επιτροπή δεν διέθεσε επαρκές χρονικό διάστημα για την πραγματοποίηση ουσιαστικής διαβούλευσης με όλα τα ενδιαφερόμενα μέρη που αναφέρονται στην παράγραφο 3, συμπεριλαμβανομένων των οικογενειών και των ίδιων των νέων, πριν να καταλήξει σε νομοθετικές προτάσεις[semigr ] συγκεκριμένα, εκφράζει λύπη για το γεγονός ότι αυτή η έλλειψη εκ των προτέρων προγραμματισμού σημαίνει ότι το Ευρωπαϊκό Κινοβούλιο είναι υποχρεωμένο να εργασθεί σε απαράδεκτα αυστηρή προθεσμία[semigr ]

5. θεωρεί ότι η ανακοίνωση της Επιτροπής δεν παρέχει επαρκείς λεπτομέρειες της μελλοντικής στρατηγικής στους τομείς της εκπαίδευσης, της κατάρτισης και της νεότητας[semigr ] εκφράζει λύπη για την έλλειψη σαφήνειας στο έγγραφο, και για το ότι αναμιγνύονται τα προγράμματα κατάρτισης με τα διαρθρωτικά μέτρα, ιδιαίτερα όσον αφορά τη φύση των προτεινόμενων νομικών μέσων[semigr ] εκφράζει λύπη για το μη ορισμό των βασικών προϋποθέσεων για την πραγμάτωση του στόχου της «Ευρώπης της γνώσης»: σημαντική ενίσχυση του προϋπολογισμού, άμεση γενίκευση της πρόσβασης στις νέες τεχνολογίες, θαρραλέα πολιτική στη γλωσσική κατάρτιση[semigr ]

6. υποστηρίζει τους δεδηλωμένους στόχους της Επιτροπής για περιορισμό του αριθμού των στόχων στα υπάρχοντα προγράμματα και για σαφέστερη συγκέντρωση των τομέων δράσης[semigr ]

7. πιστεύει ότι πρέπει να υπάρξουν κίνητρα προκειμένου οι έξι τύποι δραστηριοτήτων που διακρίνει η Επιτροπή να θεωρούνται ως μία ολοκληρωμένη δέσμη μέτρων τα οποία από κοινού συνεισφέρουν στην επίτευξη ενός καθορισμένου στόχου[semigr ] στο πλαίσιο αυτό υπογραμμίζει τη σημασία των γλωσσικών δραστηριοτήτων, ως απαραίτητης προϋπόθεσης για κάθε τύπο διακρατικών μέτρων, ιδιαίτερα στον τομέα της επαγγελματικής κατάρτισης, όπου οι γλωσσικοί φραγμοί εξακολουθούν να είναι σημαντικοί[semigr ]

8. υπογραμμίζει τη σημασία του ρόλου τον οποίο πρέπει να διαδραματίσουν οι κοινωνικοί εταίροι στην αντικατάσταση του προγράμματος επαγγελματικής κατάρτισης, λαμβάνοντας ιδιαιτέρως υπόψη τη συμβολή τους μέσω των κοινωνικών συμβολαίων, προκειμένου να δοθεί η δυνατότητα στους εργαζομένους να εξασφαλίσουν πρόσβαση στην κατάρτιση και, κατά συνέπεια, να βελτιώσουν τις προϋποθέσεις τους για απασχόληση[semigr ]

9. ζητεί όλες οι πολιτικές και τα προγράμματα της ΕΕ στους τομείς της εκπαίδευσης, της κατάρτισης και της νεότητας να υποστηρίζουν μέτρα για την προώθηση της ένταξης όλων των ατόμων με ειδικές ανάγκες στα τρέχοντα συστήματα εκπαίδευσης και κατάρτισης[semigr ]

10. θεωρεί ότι είναι αναγκαίο και επείγον για την προώθηση της μεγαλύτερης δυνατής συμμετοχής η Επιτροπή να βελτιώσει τη διαχείριση και τις διαδικασίες υποβολής αιτήσεων των ομάδων στόχου, κυρίως με το να τις απλοιποιήσει, με το να εναρμονίσει τις προθεσμίες υποβολής των αιτήσεων, με το να επιταχύνει τις διαδικασίες και με το να εξακολουθήσει να αναθέτει στις εθνικές αρχές που εξασφαλίζουν το συντονισμό των τωρινών προγραμμάτων να εγγυώνται τη διεξαγωγή των κοινοτικών δράσεων[semigr ]

11. συμφωνεί ότι τούτο μπορεί επίσης να επιτευχθεί με αποκεντρωμένες αποφάσεις «στο πλησιέστερο επίπεδο με τους ενδιαφερομένους»[semigr ] τονίζει ωστόσο ότι η οποιαδήποτε μεταβίβαση εξουσίας λήψης αποφάσεων δεν πρέπει να οδηγήσει σε μειωμένη προβολή της κοινοτικής δράσης στον τομέα ή σε εξασθένιση της ευθύνης της Επιτροπής σε σχέση με την υλοποίηση του πλαισίου πολιτικής που έχει αποφασισθεί σε κοινοτικό επίπεδο, τις δραστηριότητες συντονισμού και στήριξης, την παρακολούθηση της προόδου, τη συγκέντρωση, αξιολόγηση και διάδοση των αποτελεσμάτων, καθώς και την ενθάρρυνση της πρόσβασης στη γνώση για τις μειονεκτούσες ομάδες προκειμένου να διασφαλισθεί η ανάπτυξη μιας κοινωνίας μάθησης, η οποία θα προορίζεται για όλους[semigr ]

12. υπογραμμίζει ότι είναι αναγκαίο να προβαίνει η Επιτροπή σε διαρκή και εμπεριστατωμένη αξιολόγηση των σχετικών προγραμμάτων, επωφεληθούμενη από τα επιτεύγματα και από την αποκτηθείσα πείρα των παρελθουσών δράσεων και των τωρινών προγραμμάτων (καθώς επίσης, για παράδειγμα, από τα θεματικά έτη όπως το ευρωπαϊκό έτος κατά του ρατσισμού), για να διατυπώσει τις νομοθετικές προτάσεις της, προκειμένου να γίνουν οι αναγκαίες αλλαγές για τη βελτίωση της αποτελεσματικότητας και του σχετικού αντικτύπου[semigr ] κατά τη διαδικασία αξιολόγησης πρέπει εξάλλου η σκοπιμότητα και το κόστος να εξετάζονται στο πλαίσιο μιας σχέσης κόστους-ωφέλειας, να προσδιορίζονται καλύτερα οι ομάδες προτεραιότητας που θα συμμετάσχουν και να υπάρχει στόχευση των δράσεων σ' αυτές[semigr ] στόχος πρέπει να είναι η όσο το δυνατόν μεγαλύτερη φιλικότητα των προγραμμάτων προς τους χρήστες[semigr ]

13. εκφράζει λύπη διότι η εν λόγω ανταλλαγή απόψεων πραγματοποιείται χωρίς τις απαραίτητες ποιοτικές πληροφορίες σχετικά με τα επιτεύγματα των σημερινών προγραμμάτων, για παράδειγμα σε σχέση με:

- τα χαρακτηριστικά των αποδεκτών των διάφορων τύπων δραστηριοτήτων που χρηματοδοτούνται από τα εν λόγω προγράμματα,

- τη βιωσιμότητα και τον αντίκτυπο των διακρατικών δομών και δραστηριοτήτων που έχουν δημιουργηθεί βάσει των εν λόγω προγραμμάτων,

- το βαθμό ολοκλήρωσης και συνεργίας μεταξύ των διάφορων τύπων δραστηριοτήτων που αφορούν τον αυτό τομέα πολιτικής και μεταξύ των εν λόγω δραστηριοτήτων και των πρωτοβουλιών που χρηματοδοτούνται από άλλα κοινοτικά προγράμματα[semigr ]

14. πιστεύει ότι, λαμβάνοντας υπόψη τους περιορισμένους δημοσιονομικούς πόρους, η ευρωπαϊκή προστιθεμένη αξία μπορεί να επιτευχθεί μόνο μέσω της ανάπτυξης των μελλοντικών προγραμμάτων ως πραγματικών διακρατικών «ευρωπαϊκών εργαστηρίων καινοτομίας» και με την επικέντρωση στους τομείς και τις κατηγορίες που απαιτούν κοινοτική υποστήριξη, και ότι αυτό μπορεί να επιτευχθεί μόνο εάν είναι διαθέσιμα τα ως άνω ποιοτικά δεδομένα[semigr ] ζητεί να παρασχεθούν τα εν λόγω δεδομένα σε συνάρτηση με τις επικείμενες νομοθετικές προτάσεις[semigr ]

15. καλεί την Επιτροπή να εκπονήσει έκθεση, στην οποία θα εξετάζονται οι σχέσεις μεταξύ των κοινοτικών προγραμμάτων επαγγελματικής κατάρτισης και του αναθεωρημένου ΕΚΤ υπό το φως των νέων κατευθυντηρίων γραμμών για την απασχόληση[semigr ] ζητεί να υποβληθεί η εν λόγω έκθεση στο Ευρωπαϊκό Κοινοβούλιο ταυτόχρονα με τις επικείμενες νομοθετικές προτάσεις, την οποία και θα λάβει υπόψη του όταν θα αξιολογήσει κατά πόσον αυτές οι νομοθετικές προτάσεις διασφαλίζουν τον καλύτερο συντονισμό και τη συνεργία με τις ενέργειες των διαρθρωτικών ταμείων[semigr ]

16. υποστηρίζει συνεπώς τη συνέχιση των διαφόρων κοινοτικών προγραμμάτων με τα υφιστάμενα ονόματά τους SOCRATES, LEONARDO, Νεότητα για την Ευρώπη και Εθελοντική Υπηρεσία, εφόσον αυτό είναι προς το συμφέρον της αναγνώρισής τους από το κοινό, κυρίως από τις ομάδες στόχου, και της συνέχειας και θα διευκολύνει μια ομαλή μετάβαση στο έτος 2000[semigr ] θεωρεί εντούτοις απαραίτητο να προβλεφθούν «γέφυρες» μεταξύ αυτών των προγραμμάτων και μεταξύ αυτών και των προγραμμάτων ΕΤΑ, προκειμένου να καταστεί δυνατή η ανάληψη πρωτοβουλιών που να περιλαμβάνουν στοιχεία από διάφορους τομείς[semigr ] ζητεί μεγαλύτερη συνοχή και σαφήνεια στη διαμόρφωση των επιμέρους γραμμών δράσης, προκειμένου να αποφευχθούν οι επικαλύψεις και η διπλή προσπάθεια[semigr ]

17. θεωρεί ότι, στο πλαίσιο μιας μεγαλύτερης αποτελεσματικότητας των προγραμμάτων αυτών, ιδίως δε των προγραμμάτων LEONARDO και SOCRATES, θα πρέπει να συγχωνευθούν ορισμένες δράσεις, όπως η δράση «Συνεργασία μεταξύ επιχειρήσεων και πανεπιστημίων» του προγράμματος LEONARDO (πρώην πρόγραμμα COMETT) με τη δράση «ERASMUS» του προγράμματος SOCRATES[semigr ]

18. ζητεί ουσιαστική αύξηση, και, ει δυνατόν, διπλασιασμό του προϋπολογισμού των προγραμμάτων λόγω της σημαντικής συμβολής τους στην ανάπτυξη μιας Ευρώπης των λαών, στην προώθηση της ικανότητας προς εργασία και στην επίτευξη των στόχων της διάσκεψης κορυφής του Άμστερνταμ, καθώς και ενόψει της διεύρυνσης[semigr ] λαμβάνοντας επίσης υπόψη τον de facto κοινωνικό αποκλεισμό των υποψηφίων, οι οποίοι προέρχονται από οικογένειες με χαμηλό εισόδημα, λόγω του χαμηλού ύψους των ενισχύσεων και εκτιμώντας γενικά ότι το σημερινό επίπεδο της χρηματοδότησης δεν θα είναι επαρκές ώστε να ικανοποιηθεί η αυξανόμενη ζήτηση κατά την περίοδο 2000-2006 ως αποτέλεσμα της προσχώρησης των χωρών της Κεντρικής και Ανατολικής Ευρώπης, τονίζει, επιπλέον, ότι αυτό είναι σύμφωνο με το στόχο της Επιτροπής να καταστούν οι πολιτικές για τη γνώση ένας από τους θεμελιώδεις πυλώνες της Ένωσης, στόχος που πρέπει να εκφραστεί στις γενικές προτεραιότητες της Επιτροπής σε πολύ υψηλότερο βαθμό από ό,τι σήμερα[semigr ]

19. θεωρεί ότι υπάρχει ανάγκη για ένα χωριστό κοινοτικό πρόγραμμα για τη νεότητα και ότι αυτό δεν θα πρέπει να περιληφθεί εντός του πλαισίου της πολιτικής για την εκπαίδευση και την κατάρτιση, αφού οι στόχοι της πολιτικής για τη νεότητα είναι ευρύτεροι από την προετοιμασία για τον εργασιακό βίο[semigr ] άλλοι στόχοι θα πρέπει να περιλαμβάνουν την προσφορά ενός πολύπλευρου περιβάλλοντος μάθησης εκτός σχολείου, την καλλιέργεια της ανεξαρτησίας και της δημιουργικότητας, την προετοιμασία για τη δημοκρατική και κοινωνική ζωή καθώς και την καταπολέμηση του κοινωνικού αποκλεισμού και του ρατσισμού[semigr ]

20. πιστεύει ότι η έννοια της δια βίου μάθησης, η πραγματικότητα του γηράσκοντος πληθυσμού στην Ευρώπη και οι τεχνολογικές και δημογραφικές αλλαγές σημαίνουν ότι οι δράσεις στον τομέα της εκπαίδευσης και της κατάρτισης δεν θα πρέπει να περιορίζονται στους νέους[semigr ] στοχεύουν δε περισσότερο στην ενθάρρυνση της ατομικής μάθησης σε όλες τις ηλικίες και σε όλα τα επίπεδα της επαγγελματικής ανάπτυξης[semigr ]

21. υπογραμμίζει ότι στα μελλοντικά προγράμματα πρέπει να λαμβάνεται υπόψη το γεγονός ότι η ιδέα της δια βίου μάθησης μπορεί να υλοποιηθεί σε ένα ευρύ φάσμα τομέων και κλάδων[semigr ]

22. υπογραμμίζει τη σπουδαιότητα μιας ευρείας διεθνούς συνεργασίας στους τομείς της εκπαίδευσης, της κατάρτισης και της νεότητας με τις χώρες εταίρους, τις χώρες εκτός Ευρώπης, και με σχετικούς διεθνείς οργανισμούς όπως το Συμβούλιο της Ευρώπης, η UNESCO και ο ΟΟΣΑ[semigr ]

23. τονίζει τη σπουδαιότητα των δράσεων για την προώθηση της πραγματικής κινητικότητας διαφόρων ομάδων στόχου και θεωρεί ότι η πρόσβαση στα προγράμματα ανταλλαγών δεν θα πρέπει να περιορίζεται στις ομάδες που βρίσκονται σε πλεονεκτική θέση από εκπαιδευτικής ή οικονομικής απόψεως[semigr ] θεωρεί συνεπώς ότι θα πρέπει να αυξηθούν οι ευκαιρίες για εκπαιδευόμενους, μαθητευόμενους σε επαγγέλματα και σπουδαστές να συμμετάσχουν σε προγράμματα ανταλλαγών[semigr ] πιστεύει ότι πρέπει να βελτιωθούν οι δυνατότητες συνεργασίας μεταξύ των ιδρυμάτων κατάρτισης, των ιδρυμάτων γενικής μόρφωσης και των άλλων εκπαιδευτικών ιδρυμάτων στα προγράμματα της ΕΕ[semigr ]

24. θεωρεί ότι θα πρέπει να δοθεί μεγαλύτερη προσοχή στην κινητικότητα καθηγητών, πανεπιστημιακών διδασκάλων και υπεύθυνων κατάρτισης εφόσον αυτό μπορεί να έχει ένα σημαντικό πολλαπλασιαστικό αποτέλεσμα στον «μη κινητικό» πληθυσμό[semigr ] θεωρεί, επίσης, ότι μέσω της συμμετοχής των ΜΚΟ και της αξιοποίησης των δυνατοτήτων τους επηρεασμού ως κοινωνικών εταίρων θα επιτευχθεί ένα αξιόλογο και συμφέρον από οικονομική άποψη πολλαπλασιαστικό αποτέλεσμα[semigr ]

25. πιστεύει ότι υπάρχει κατεπείγουσα ανάγκη για βελτίωση όσον αφορά την ακαδημαϊκή αναγνώριση περιόδων σπουδών στο εξωτερικό και υποστηρίζει συνεπώς την περαιτέρω ανάπτυξη του ECTS[semigr ]

26. επισημαίνει ωστόσο ότι η ανάληψη πρωτοβουλιών και δράσης για την αναγνώριση πιστοποιητικών επαγγελματικής ικανότητας και επάρκειας δεν αποτελεί αντικείμενο των εκπαιδευτικών προγραμμάτων, αλλά προϋποθέτει τη θέσπιση κοινών ρυθμίσεων εκ μέρους των επιμέρους κρατών μελών, με τη συμμετοχή των κοινωνικών εταίρων[semigr ]

27. θεωρεί ότι είναι αναγκαία η διευκόλυνση της επικοινωνίας μεταξύ όλων των Ευρωπαίων προκειμένου να μεγιστοιηθούν τα οφέλη της ενιαίας αγοράς και ότι συνεπώς θα πρέπει να ενθαρρυνθεί η απόκτηση ικανοποιητικού επιπέδου γνώσεως των κοινοτικών γλωσσών (ιδιαίτερα αυτών με την ευρύτερη χρήση και των γλωσσών των γειτονικών κρατών μελών), αναγνωρίζοντας παράλληλα την ανάγκη διατήρησης της πλούσιας πολυμορφίας γλωσσών στην Ευρώπη[semigr ]

28. εκφράζει, συνεπώς, την επιθυμία όπως η νέα γενιά δράσεων που θα παρουσιάσει η Επιτροπή περιλαμβάνει ευρείες ενέργειες προώθησης των γλωσσικών ικανοτήτων των διδασκόντων και εκπαιδευτών, καθώς και τη διάδοση των κατάλληλων εκπαιδευτικών και παιδαγωγικών λογισμικών[semigr ]

29. υπογραμμίζει την ανάγκη να προωθηθεί για τους σπουδαστές και τους εκπαιδευτικούς ένα ευρωπαϊκό καθεστώς που να τους δίνει κυρίως τη δυνατότητα να επιλύουν τα προβλήματα κοινωνικής ασφάλισης και να ενθαρρύνει την κινητικότητά τους σε όλες τις χώρες της Ένωσης[semigr ]

30. υποστηρίζει ένθερμα τις δράσεις που προορίζονται για την προώθηση της της κατανόησης και της ειρήνης μεταξύ διαφορετικών πολιτισμών και κρατών τόσο εντός της Ευρωπαϊκής Ένωσης όσο και πέραν αυτής[semigr ] πιστεύει ότι οι ανταλλαγές με χώρες της Κεντρικής και Ανατολικής Ευρώπης και του ισλαμικού κόσμου - ιδιαίτερα δε της Λεκάνης της Μεσογείου- θα ήταν ιδιαίτερα καρποφόρες[semigr ]

31. υποστηρίζει να περιληφθεί μια ευρωπαϊκή διάσταση στα σχολικά προγράμματα και πιστεύει ότι αυτό μπορεί να γίνει μέσω πολλών διαφορετικών μαθημάτων και όχι μόνον μέσω της διδασκαλίας γλωσσών[semigr ] υποστηρίζει, στο πλαίσιο αυτό, την ενίσχυση της πτυχής COMENIUS του προγράμματος SOCRATES[semigr ] πιστεύει επίσης ότι οι συμπληρωματικές δραστηριότητες όπως ο επαγγελματικός προσανατολισμός στα σχολεία και τα πανεπιστήμια πρέπει να περιλαμβάνουν αναφορές στις δυνατότητες που προσφέρονται σε ολόκληρη την Ένωση[semigr ] πιστεύει ότι στα σχολικά προγράμματα πρέπει να υπογραμμίζεται ιδιαίτερα η σημασία των ανηκουσών στο ευρωπαϊκό κοινωνικό πρότυπο αρχών περί ισότητας ευκαιριών, βιώσιμης ανάπτυξης και προστασίας του περιβάλλοντος[semigr ]

32. πιστεύει ότι είναι επιτακτικώς αναγκαίο να περιληφθεί στο σχολικό πρόγραμμα η αγωγή του πολίτη, ιδιαίτερα όσον αφορά το ρόλο και τη σημασία των διαφόρων επιπέδων εκτελεστικής εξουσίας στην Ευρωπαϊκή Ένωση[semigr ]

33. θεωρεί ότι τα προγράμματα εκπαίδευσης και κατάρτισης θα πρέπει να λαμβάνουν υπόψη τις χώρες της Κεντρικής και Ανατολικής Ευρώπης, να τις βοηθήσουν στην ανάπτυξη του εκπαιδευτικού τους συστήματος, ιδίως σε πανεπιστημιακό επίπεδο, και να τους δώσουν τη δυνατότητα να ενσωματώσουν το κοινοτικό κεκτημένο[semigr ]

34. εκφράζει ικανοποίηση για τη σπουδαιότητα που θα δοθεί στη χρησιμοποίηση νέων τεχνολογιών πληροφορίας και επικοινωνίας, και στην ευαισθητοποίηση όσον αφορά τις τεχνολογίες αυτές, εντός των νέων προγραμμάτων και πιστεύει ότι υπάρχουν τεράστιες δυνατότητες σύνδεσης των σχολείων και των μαθητών σε ολόκληρη την Ευρώπη, που πρέπει να προωθηθούν ως συμπλήρωμα της πραγματικής κινητικότητας[semigr ] υπογραμμίζει ωστόσο ότι η προώθηση της εικονικής κινητικότητας δεν πρέπει σε καμιά περίπτωση να αποβεί εις βάρος της προώθησης των διαπροσωπικών συναντήσεων και των ανταλλαγών και ότι στόχος των εκπαιδευτικών προγραμμάτων και των προγραμμάτων για τη νεολαία δεν είναι η προμήθεια τεχνικού εξοπλισμού αλλά η αποτελεσματικοποίηση της αξιοποίησης της χρήσης και της διαθεσιμότητας της εικονικής κινητικότητας[semigr ]

35. καλεί την Επιτροπή να διαδραματίσει κύριο ρόλο στην τόνωση της ανάπτυξης και της διάδοσης εκπαιδευτικού λογισμικού και υλικού πολυμέσων με ευρωπαϊκό περιεχόμενο[semigr ] η συμμετοχή καθηγητών, μαθητών και γονέων και άλλων εμπλεκομένων στην εκπαίδευση μπορεί να βοηθήσει προκειμένου να εξασφαλισθεί ότι τέτοιου είδους υλικό είναι καλής ποιότητας, ακριβές, προσαρμοσμένο και φιλικό στο χρήστη[semigr ]

36. επισημαίνει με ικανοποίηση την αναφορά στην ανάγκη εκπαίδευσης στα μέσα σε όλα τα επίπεδα ώστε να βοηθούνται τα άτομα να κατανοούν τις πληροφορίες που λαμβάνουν από τα διάφορα μέσα[semigr ] πιστεύει ότι αυτό είναι ένα απαραίτητο συστατικό στοιχείο μιας κοινωνίας της πληροφορίας χωρίς αποκλεισμούς[semigr ]

37. φρονεί ότι απαιτείται να υπάρξει σαφής οριοθέτηση μεταξύ των ομάδων στόχου των εκπαιδευτικών προγραμμάτων και των διαρθρωτικών ταμείων, και ότι συνεπώς δεν πρέπει να διατεθούν πιστώσεις του εκπαιδευτικού τομέα για διαρθρωτικά μέτρα[semigr ]

38 . αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή.